**敬信奉法行 转生为太子**

根据乾隆大藏经第1346部《法句譬喻经》第4卷（道利品第三十八）整理：

昔有国王，治行正法，民慕其化。然而国王，无有太子，以为愁忧。

尔时世尊，来入此国，国王出迎，听经欢喜，即受五戒。

一心奉敬，唯愿有子，昼夜精进，三时不懈。

国王有一侍者，忠信奉法，不失威仪，谦卑忍辱，精进一心，学诵经偈。

早起办治香火，数年之中，精进如是，不以为劳。

突然乃得重病，遂致无常，其神来还，为王作子。

年至十五，立为太子。父王命终，袭代为王。

憍慢自恣，淫泆欲乐，昼夜耽荒，不理国事。

佛知其行，与诸弟子，往到其国，欲行开化。

王闻佛来，如先王法，大众奉迎，稽首作礼。

佛问国王：大王！今自知本所从来不？作何功德得此王位？

国王答言：顽愚不达！不知先世所从来也。

佛告国王：常行五事得为国王！何等为五？

一者、布施，得为国王。

二者、兴立寺庙、供养三宝（佛宝、法宝、僧宝），得为国王。

三者、亲身礼敬三宝及诸长德，得为国王。

四者、忍辱（身三口四及意无恶），得为国王。

五者、学问常求智慧，得为国王。

行此五事，世世为王。

身三：不杀生、不偷盗、不邪淫。

口四：不妄语、不两舌、不恶口、不绮语。

佛告国王：大王前世，乃作先王侍者。奉佛以信、奉法以净、奉僧以敬、奉亲以孝、奉君以忠。常行一心、精进布施。是福追身，得为王子。今者富贵反生懈怠。

佛告国王：夫为国王当行五事。何谓五事？

一者、领理万民无有枉滥。

二者、养育将士随时禀与。

三者、念修本业福德无绝。

四者、当信忠臣正直之谏，无受谗言以伤正直。

五者、节制贪乐心不放逸。

行此五事，名闻四海，福禄自来。

舍此五事，众纲不举。民困思乱，士劳不举，鬼神不助，忠臣不谏。

时王欢喜，起住佛前，五体投地，忏悔谢佛，即受五戒。

佛重说法，得须陀洹道。